Il-lava li ilha l-ġranet ħierġa mill-vulkan ta' Cumbre Vieja fil-Gżejjer Kanarji ta' Spanja fl-aħħar sigħat iċċirkulat saz-zoni tal-Oċean Atlantiku, fost l-inkwiet dwar splużjonijiet u l-firxa sussegwenti ta' gassijiet velenużi. Ir-rapporti qalu li l-lava mill-vulkan fl-inħawi ta' La Palma issa avvanzat sal-kosta lejn il-punent ta' La Palma kemm ilu li seħħ l-ewwel żbroff fid-19 ta' Settembru li għadda. Il-gliegel tal-lava s'issa għattew mijiet ta' djar u wasslu għall-evakwazzjoni ta' eluf ta' nies minn La Palma u l-madwar. Issa hu kkonfermat li ħafna familji fuq il-gżira tilfu r-residenzi u proprjetà oħra – bl-entità Copernicus tal-Unjoni Ewropea tikkalkula li l-lava laħqet qerdet mas-700 residenza hi hu tavvanza fid-direzzjoni tal-Oċean Atlantiku. Sadanittant, l-awtoritajiet fi Spanja ddikjaraw La Palma bħala zona ta' diżastru filwaqt li impenjaw l-appoġġ finanzjarju lil dawk kollha li spiċċaw affettwati mill-attività vulkanika. Il-Gvern Spanjol ħabbar pakkett ekwivalenti għal 10.5 miljun ewro, b'nofs dawn il-flus ikunu mmarkati għax-xiri ta' djar ġodda. Il-bqija tal-fondi ddikjarati għandhom iservu bħala għajnuna biex in-nies imġarrbin jixtru l-għamara u affarijiet essenzjali oħra għad-dar. Fl-istess ħin, l-uffiċjali għall-emerġenzi għadhom qed isegwu s-sitwazzjoni 'tal-vulkan' bir-reqqa. Dan meta aktar ma tinżel lava fl-oċean, akbar huma ċ-ċansijiet li jiżviluppaw id-dħaħen ta' gassijiet perikolużi. Intant, is-servizzi għall-emerġenzi fil-Gżejjer Kanarji qed iħeġġu lin-nies fuq barra biex isibu immedjatament il-postijiet sikuri għall-kenn. Id-direttiva ewlenija, fl-aħħar sigħat, kienet 'biex is-sitwazzjoni ta' lockdown tkun osservata bl-akbar serjetà ladarba l-lava jasal sa xatt il-baħar'.